POZIV
na sudjelovanje u savjetovanju s javnošću
o

NACRTU ODLUKE O NAČINU ODREĐIVANJA 
BROJA ORDINACIJA
ZA OBAVLJANJE DJELATNOSTI
DOMOVA ZDRAVLJA ČIJI JE OSNIVAČ
OSJEČKO-BARANJSKA ŽUPANIJA

Stupanjem na snagu novog Zakona o zdravstvenoj zaštiti („Narodne novine“ broj 100/18.), u daljnjem tekstu: Zakon, dana 1. siječnja 2019. godine započeo je proces koji, između ostalog, uključuje i usklađivanje poslovanja svih subjekata u sustavu primarne zdravstvene zaštite. Značajne promjene u načinu obavljanja javne zdravstvene službe su ukidanje sustava koncesija, te uvođenje obavljanja zdravstvene djelatnosti u privatnoj praksi u organizacijskom obliku ordinacije.
U procesu implementacije novog Zakona, županije su ključni nositelji odluka kojima će na svom području oblikovati sustav primarne zdravstvene zaštite. 
Članak 103. Zakona određuje domove zdravlja kao nositelje zdravstvene zaštite na primarnoj razini zdravstvene djelatnosti. Stavkom 2. istog članka navedene su djelatnosti koje dom zdravlja može obavljati, a stavak 3. navodi da je dom zdravlja obvezan uz odluku osnivača osigurati da u svakoj djelatnosti iz stavka 2. tog članka ima do 25 % ordinacija. 
Članak 268. Zakona odnosi se na zdravstveni radnike zaposlenike domova zdravlja te uređuje način davanja u zakup poslovnog prostora doma zdravlja radi nastavka obavljanja zdravstvene djelatnosti u organizacijskom obliku ordinacije. Sukladno stavku 6. i 7. istog članka upravno vijeće doma zdravlja obvezno je donijeti odluku o zahtjevu zdravstvenog radnika doma zdravlja za zakup poslovnog prostora u roku od 60 dana od dana podnošenja zahtjeva zdravstvenog radnika te na tu odluku upravnog vijeća suglasnost daje predstavničko tijelo jedinice područne (regionalne) samouprave.

Slijedom navedenih odredbi Zakona, Osječko-baranjska županija je kao osnivač šest domova zdravlja na svom području (Dom zdravlja Beli Manastir, Dom zdravlja Đakovo, Dom zdravlja Donji Miholjac, Dom zdravlja Našice, Dom zdravlja Valpovo i Dom zdravlja Osijek), pristupila izradi odluke kojom se utvrđuje način određivanja broja ordinacija za obavljanje djelatnosti domova zdravlja te uvjetima i kriterijima kojima se moraju voditi upravna vijeća domova zdravlja pri donošenju odluke o davanju u zakup poslovnog prostora doma zdravlja zdravstvenom radniku zaposlenom u tom domu zdravlja, a koji ima namjeru nastaviti obavljati rad u organizacijskom obliku ordinacije.
Ciljevi koji se žele postići savjetovanjem s javnošću su upoznavanje građana i zainteresirane javnosti o sadržaju Odluke o načinu određivanja broja ordinacija za obavljanje djelatnosti domova zdravlja čiji je osnivač Osječko-baranjska županija i načinu na koji je ova problematika uređena. 

Budući da je riječ o dokumentu kojim se uređuju pitanja od interesa za dobrobit građana, odnosno liječnika zaposlenika domova zdravlja čiji je osnivač Osječko-baranjska županija, sukladno članku 11. Zakona o pravu na pristup informacijama ("Narodne novine" broj 25/13. i 85/15.) provodi se postupak savjetovanja sa zainteresiranom javnošću. Postupak savjetovanja provest će se, sukladno Kodeksu savjetovanja sa zainteresiranom javnošću u postupcima donošenja zakona, drugih propisa i akata ("Narodne novine" broj 140/09.), stavljanjem Nacrta Odluke na internetske stranice Osječko-baranjske županije s mogućnošću sudionika da elektronskom poštom ili u pisanom obliku dostave svoje komentare, primjedbe i prijedloge prema na stranicama raspoloživom obrascu. 

[bookmark: _GoBack]Postupak savjetovanja provest će se u razdoblju od 25. travnja 2019. do 24. svibnja 2019. godine. Organizator i nositelj postupka savjetovanja je Upravni odjel za zdravstvo i socijalnu skrb Osječko-baranjske županije.
Pozivamo vas na sudjelovanje u postupku Savjetovanja, za koju potrebu Vam je na raspolaganju utvrđeni Nacrt Odluke o načinu određivanja broja ordinacija za obavljanje djelatnosti domova zdravlja čiji je osnivač Osječko-baranjska županija i Obrazac sudjelovanja u savjetovanju.
· Nacrt Odluke o načinu određivanja broja ordinacija za obavljanje djelatnosti domova zdravlja čiji je osnivač Osječko-baranjska županija
· Obrazac sudjelovanja u savjetovanju




